Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2011/010 AT/Austria Tabak din Austria) /* COM/2013/0119 final */





EXPUNERE DE MOTIVE Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG) prin intermediul unui mecanism de flexibilitate, în limita plafonului anual de 500 de milioane EUR peste nivelul rubricilor corespunzătoare din cadrul financiar. Regulile aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2]. La 20 decembrie 2011, Austria a prezentat cererea EGF/2011/010 AT/Austria Tabak pentru o contribuție financiară din partea FEG, în urma disponibilizărilor din cadrul societății Austria Tabak GmbH și de la 14 furnizori și producători din aval în Austria. După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru acordarea unei contribuții financiare în temeiul regulamentului menționat. SINTEZA CERERII ȘI ANALIZĂ Date principale || Numărul de referință FEG || EGF/2011/010 Statul membru || Austria Articolul 2 || (c) – circumstanțe excepționale Întreprinderea principală || Austria Tabak GmbH Furnizori și producători din aval || 14 Perioada de referință || 20.8.2011 – 19.12.2011 Data de începere a serviciilor personalizate || 15.11.2011 Data de la care se aplică || 20.12.2011 Disponibilizări în timpul perioadei de referință || 320 Disponibilizări înainte și după perioada de referință || 0 Totalul disponibilizărilor eligibile || 320 Lucrători disponibilizați care ar trebui să beneficieze de măsurile în cauză || 270 Cheltuieli pentru servicii personalizate (EUR) || 5 864 615 Cheltuieli pentru punerea în aplicare a FEG[3] (EUR) || 200 000 Cheltuieli pentru punerea în aplicare a FEG (%) || 3,3 Buget total (EUR) || 6 064 615 Contribuția din FEG (65 %) (EUR) || 3 941 999 1. Cererea a fost prezentată Comisiei la data de 20 decembrie 2011 și a fost completată cu informații suplimentare până la data de 9 octombrie 2012. 2. Cererea îndeplinește condițiile de mobilizare a FEG stabilite la articolul 2 litera (c) din Regulamentul (CE) nr. 1927/2006 și a fost prezentată în termenul de 10 săptămâni prevăzut la articolul 5 din regulamentul respectiv. Legătura dintre disponibilizări și schimbările majore din structura comerțului mondial, generate de globalizare sau de criza financiară și economică mondială 3. Disponibilizările au fost cauzate de închiderea ultimei unități de producție existente a societății Austria Tabak din Hainburg (Niederösterreich/Austria Inferioară). În urma unei decizii a proprietarilor ei, societatea Japan Tobacco International (JTI)[4], această fabrică de țigări a fost desființată în etape începând cu a doua jumătate a anului 2011 până la mijlocul anului 2012. 4. În scopul de a stabili legătura dintre disponibilizări și modificările majore apărute în structura comerțului mondial ca urmare a globalizării, Austria susține că industria producătoare de țigări și produse din tutun din UE (inclusă în NACE revizuirea 2 diviziunea 12[5]), a fost serios afectată de schimbările în structura comerțului mondial, în special de o reducere semnificativă a cotei de piață a UE și de delocalizarea producției în țări terțe. Aceste schimbări ale structurilor comerciale reflectă scăderea consumului de țigări în țările europene industrializate, precum și în SUA și Japonia în ultimul deceniu (în principal din cauza măsurilor de combatere a tabagismului și a creșterii impozitelor). Austria sprijină argumentele acestora citând date ale Organizației Mondiale a Sănătății (OMS)[6] și din Atlasul Tutunului publicat de World Lung Foundation (Fundația Mondială de Pneumologie)/American Cancer Society (Societatea Americană de Cancerologie)[7]. Acestea arată că există și va exista o creștere accentuată a cererii de produse din tutun în țările asiatice emergente și în Rusia[8]. China, Rusia și din Indonezia reprezintă împreună o treime din fumătorii din lume. Fig. Tendințe în declin ale tabagismului în rândul bărbaților adulți (țări industrializate): 1960-2010 Sursa: http://www.tobaccoatlas.org 5. Ca răspuns la aceste evoluții, Japan Tobacco International (JTI), la fel ca alte mari societăți din sectorul tutunului, și-a redus unitățile de producție și a deplasat producția către piețele emergente. Societatea a promovat activ globalizarea activităților sale de producător de tutun și și-a extins în mod constant baza de activități, deținând, în prezent, 28 de unități de producție în întreaga lume[9]. JTI a redus numărul de mărci de țigări comercializate la cele mai promițătoare și și-a adaptat procesele de producție la noul cadru global care să le permită să atribuie volumele de producție în mod flexibil fabricilor cu capacități disponibile. Explicația caracterului neprevăzut al disponibilizărilor în cauză 6. Autoritățile austriece au explicat că anunțul din mai 2011 al JTI privind închiderea unității de producție din Hainburg și disponibilizarea tuturor lucrătorilor a fost surprinzător întrucât fabrica fusese modernizată doar cu câțiva ani mai devreme, după ce JTI a preluat societatea Austria Tabak de la grupul British Gallaher în 2007. JTI planificase atunci să facă din aceasta o întreprindere mijlocie care să producă nu numai mărci de țigări austriece, dar și, din ce în ce mai mult, așa-numitele GFB (global flagship brands = mărci emblematice mondiale), comercializate de întreprinderile multinaționale[10]. În momentul respectiv și în următorii ani până în 2010, acest lucru a fost considerat a fi o strategie pe termen lung. Tabelul de mai jos prezintă închiderile celor patru fabrici ale societății Austria Tabak și cele 827 de disponibilizări provocate, începând din 2005, ilustrând reorganizarea întreprinsă de către proprietarii lor, grupul Gallaher din Regatul Unit (până în 2007) și JTI[11]. Site-urile societății Austria Tabak (4 + sediul social) || Data închiderii site-ului || Numărul de disponibilizări || Comentariu Schwaz (Tirol) || sfârșitul anului 2005 || 110 || nu face parte din cerere Fürstenfeld (Steiermark) || sfârșitul anului 2005 || 48 2006: Grupul Gallaher (Marea Britanie) modernizează site-urile restante ale societății Austria Tabak din Linz (Austria Superioară) și Hainburg (Austria Inferioară) pentru creșterea volumelor de țigări. 2007: Societatea Japan Tobacco International (JTI) achiziționează societatea Austria Tabak și o restructurează. Linz (Oberösterreich) || sfârșitul anului 2009 || 269 || nu face parte din cerere 2010: volumele produse până în prezent la Linz sunt redirecționate spre Hainburg, care, în prezent, produce 40% din țigările consumate de piața austriacă. 2010/2011: Philip Morris dobândește cote de piață în Austria înlocuind unele mărci austriece. Hainburg (Niederösterreich) || sfârșitul anului 2011 || 320 || face obiectul cererii FEG Sediul social din Viena || 2011/2012 || 80 || nu face parte din cerere Mărcile de țigări austriece și mărcile emblematice mondiale sunt fabricate în prezent în cadrul lanțului de producție mondial al JTI (28 de unități de producție la nivel mondial). Stabilirea numărului de disponibilizări și îndeplinirea criteriilor de la articolul 2 litera (c) 7. Austria a înaintat cererea în temeiul criteriului de intervenție prevăzut la articolul 2 litera (c) din Regulamentul (CE) nr. 1927/2006. Această dispoziție permite să se facă o derogare de la cerințele articolului 2 literele (a) și (b) pentru piețele de muncă de dimensiuni reduse sau în cazuri excepționale, atunci când disponibilizările au un impact puternic asupra ocupării forței de muncă și economiei locale. În acest caz, solicitantul trebuie să specifice care dintre principalele cerințe de eligibilitate nu sunt îndeplinite de cererea sa și pentru care solicită o derogare. Autoritățile austriece au precizat că cererea vizează derogarea de la articolul 2 litera (a), care prevede un prag normal de cel puțin 500 de disponibilizări într-o perioadă de 4 luni. 8. Cererea menționează un total de 320 de disponibilizări din cadrul societății Austria Tabak GmbH, o agenție care furnizează lucrători temporari (Posavac) și 13 alți furnizori și producători din aval în cursul perioadei de referință de patru luni, de la 20 august 2011 până la 19 decembrie 2011. Dintre acestea, 210 disponibilizări au fost calculate în conformitate cu prima liniuță iar 110 disponibilizări au fost calculate în conformitate cu articolul 2 al doilea paragraf a doua liniuță din Regulamentul (CE) nr. 1927/2006. 9. Un număr suplimentar de 22 de foști lucrători ai societății Austria Tabak au părăsit piața forței de muncă, deoarece aceștia au optat pentru pensionare anticipată (nu fac parte din prezenta cerere FEG). Alți 80 de lucrători erau susceptibili de a-și pierde locurile de muncă de la sediul social al societății Austria Tabak din Viena, însă, având în vedere că unele dintre aceste disponibilizări ar avea loc în afara perioadei de referință, acești 80 de lucrători nu au fost incluși în cererea de intervenție a FEG. 10. Austria justifică cererea de sprijin din partea FEG și utilizarea criteriului de circumstanțe excepționale prin situația specială din zona transfrontalieră în care au avut loc disponibilizările precum și prin impactul grav al disponibilizărilor asupra economiilor locale și regionale și a piețelor forței de muncă. Municipiul Hainburg este unul dintre orașele austriece de la extremitatea estică, lângă frontiera cu Slovacia și este situat în districtul slab din punct de vedere structural Bruck an der Leitha[12]. Mulți lucrători din Slovacia (și, de asemenea, din Ungaria) își desfășoară activitatea în partea austriacă din zona transfrontalieră, întrucât nivelurile salariale sunt mai mari decât cele din țările lor. Prin urmare, pentru foștii lucrători ai societății Austria Tabak, concurența cu alți lucrători aflați în căutarea unui loc de muncă este dificilă. Detalii cu privire la impactul preconizat al disponibilizărilor sunt prezentate mai jos. 11. În opinia serviciilor Comisiei, situația specifică a zonei afectate de pierderile de locuri de muncă (districtul austriac frontalier cu Slovacia) și impactul grav asupra economiilor locale și regionale și a piețelor forței de muncă, astfel cum sunt descrise de autoritățile austriece, se combină pentru a îndeplini criteriul de circumstanțe excepționale prevăzut la articolul 2 litera (c) din Regulamentul (CE) nr. 1927/2006. Având în vedere că Austria Tabak a fost al doilea cel mai mare angajator din zonă, cu multe întreprinderi mici legate de societate, impactul închiderii societății a fost deosebit de puternic la nivel local (districtul Bruck an der Leitha). Identificarea întreprinderilor care au efectuat disponibilizări și a lucrătorilor vizați de măsurile de asistență 12. Cererea se referă la 320 de disponibilizări din următoarele 15 întreprinderi, cu 270 de lucrători (84,4%) care pot beneficia de asistență: Întreprinderile și numărul de disponibilizări Austria Tabak GmbH || 210 || Eybel || 1 Posavac ÖWD Simacek Nitschinger Rehberger Alimanovic Mabeko || 83 4 7 2 1 1 1 || Windisch Bau GmbH Kubena Bauschutz Nagelreiter Stuhl Otto || 2 1 1 4 1 1 Număr total de întreprinderi: 15 || Număr total de disponibilizări: 320 13. Defalcarea celor 270 lucrători vizați este următoarea: Categorie || Număr || Procentaj Bărbați || 225 || 83,3 Femei || 45 || 16,7 Cetățeni ai UE || 253 || 93,7 Cetățeni din țări terțe || 17 || 6,3 15-24 ani || 47 || 17,4 25-54 ani || 199 || 73,7 55-64 ani || 24 || 8,9 peste 64 de ani || 0 || 0,0 14. Nu există persoane cu probleme de sănătate cronice sau handicap în rândul lucrătorilor vizați. 15. În ceea ce privește categoriile profesionale, defalcarea este următoarea: Categorie || ISCO-08 || Număr || Procentaj Funcționari administrativi || 4 || 7 || 2,6 Lucrători în servicii și vânzări || 5 || 7 || 2,6 Meșteșugari și lucrători în meserii de tip artizanal || 7 || 21 || 7,8 Operatori și asamblori la mașini și instalații || 8 || 53 || 19,6 Muncitori necalificați || 9 || 182 || 67,4 16. În conformitate cu articolul 7 din Regulamentul (CE) nr. 1927/2006, Austria a confirmat faptul că s-a aplicat o politică de egalitate între femei și bărbați, precum și o politică de nediscriminare, și că acestea se vor aplica în continuare pe parcursul diferitelor etape de punere în aplicare a FEG și în cursul accesării FEG. Descrierea teritoriului vizat, a autorităților sale și a părților interesate 17. La nivelul NUTS II, disponibilizările vizează landul Niederösterreich (Austria Inferioară, AT12), una dintre cele nouă provincii federale ale Austriei, iar la nivelul NUTS III regiunea Wiener Umland/Südteil (AT127), și mai exact, districtul Bruck an der Leitha și municipiul Hainburg. 18. Principalele părți interesate sunt guvernul provinciei Niederösterreich (niederösterreichische Landesregierung), serviciile publice regionale și locale de ocupare a forței de muncă (Landesgeschäftsstelle Niederösterreich; Bezirksstelle Bruck/Leitha des Arbeitsmarktservice AMS), municipiul Hainburg și, din partea partenerilor sociali, Camera Muncii din provincia Niederösterreich (Arbeiterkammer Niederösterreich; reprezentând lucrătorii) și Camera Economică Austriacă (Wirtschaftskammer Österreich; reprezentând angajatorii), precum și sindicatul angajaților din sectorul privat, din industria tipografică, jurnalism și industria hârtiei (GPA-djp, Gewerkschaft der Privatangestellten, Druck, Journalismus, Papier) și Produktionsgewerkschaft PRO-GE, ambele aflate sub patronajul Federației Sindicatelor din Austria (Österreichische Gewerkschaftsbund /ÖGB)[13] Impactul preconizat al disponibilizărilor asupra ocupării forței de muncă la nivel local, regional sau național 19. Austria susține că închiderea site-ului societății Austria Tabak din Hainburg a avut un impact puternic atât pe piețele forței de muncă locale cât și regionale. Întrucât societatea Austria Tabak a fost al doilea cel mai mare angajator din zonă, cu multe întreprinderi mici legate de societate, închiderea a pus districtul Bruck an der Leitha într-o situație deosebit de dificilă. În septembrie 2011, numărul de locuri de muncă vacante a fost redus aproape la jumătate (- 47%), în comparație cu aceeași lună din anul anterior, în timp ce în provincia Niederösterreich (nivelul NUTS II) și la nivel național, această scădere era mult mai scăzută (- 4% și respectiv, - 7%). 20. Potrivit autorităților austriece, piața forței de muncă este puternic afectată, de asemenea, la nivelul NUTS III („Wiener Umland – Südteil”). Datele statistice arată că, deja, din 2006 până în 2010, această regiune a avut cel mai înalt nivel de șomaj dintre cele șapte regiuni NUTS III din Niederösterreich[14]. Trecerea la alte domenii nu este, prin urmare, o opțiune facilă pentru lucrătorii disponibilizați, iar faptul că mulți dintre aceștia au locuri de muncă relativ prost plătite, face ca un nou început să fie și mai dificil. 21. La nivelul NUTS II, landul Niederösterreich a fost, de asemenea, afectat de alte disponibilizări în masă pentru care au fost prezentate Comisiei cereri FEG: 704 disponibilizări în sectorul metalurgiei în 2009[15] și 1 274 disponibilizări conexe sectorului transporturilor rutiere în 2010[16]. Pachetul coordonat de servicii personalizate care vor fi finanțate și defalcarea costurilor sale estimate, inclusiv complementaritatea sa cu acțiunile finanțate din fondurile structurale 22. Se propun următoarele tipuri de măsuri, care formează împreună un pachet coordonat de servicii personalizate destinate să reintegreze cei 270 de lucrători vizați pe piața muncii. Acestea vor fi puse la dispoziția celor 210 foști lucrători ai societății Austria Tabak, prin intermediul unei fundații de tip antreprenorial pentru plasarea forței de muncă (Unternehmensstiftung Austria Tabak), astfel cum este definită în Directiva Federală AMF/23-2011[17], stabilită la 1.12.2011 ca parte a planului social încheiat cu câteva luni mai devreme. Măsurile pentru cei 60 de foști lucrători ai furnizorilor și producătorilor din aval vor fi organizate în afara fundației pentru plasarea forței de muncă. 23. Organismul responsabil pentru punerea în aplicare a măsurilor în cadrul fundației pentru plasarea forței de muncă și pentru coordonarea cu serviciile publice regionale de ocupare a forței de muncă (AMS, Arbeitsmarktservice) este waff Arbeitsintegrations GmbH, Viena, în timp ce măsurile destinate foștilor lucrători ai furnizorilor și producătorilor din aval sunt aplicate de FAB, Viena (www.fab.at). Ambele organizații sunt specializate în sprijinirea procesului de reintegrare în muncă și de calificare durabilă a lucrătorilor. Celor două organisme de punere în aplicare, în cooperare cu serviciile locale de ocupare a forței de muncă, evaluează pertinența fiecărei măsuri pentru piața forței de muncă, și monitorizează evoluția fiecărui lucrător individual pentru a se asigura de respectarea planurilor convenite în fazele inițiale ale programului. Waff și FAB controlează, de asemenea, conformitatea măsurilor cu reglementările fundației (Stiftungsordnung) și alte seturi de legi relevante. În conformitate cu paragraful 18 din Arbeitslosenversicherungsgesetz (ALVG) și în funcție de programul de lucru anterior al fiecărei persoane, lucrătorii trebuie să se implice pe deplin în program, inclusiv în perioadele de învățare. Acest lucru este documentat prin intermediul unor rapoarte regulate și a unor certificate care să confirme participarea lucrătorilor la aplicarea măsurilor. – Informații privind fundația pentru plasarea forței de muncă și admiterea: Informații generale pentru cei 210 foști lucrători ai societății Austria Tabak GmbH, cu posibilitatea ca aceștia să solicite admiterea în fundația pentru plasarea forței de muncă. – Orientare profesională: Aceasta este prima activitate care are loc după ce un lucrător s-a alăturat fundației sau după ce schema de sprijin a fost organizată de FAB. Ea este înscrisă în buget pentru toți cei 270 de lucrători și, în mod normal, durează șase săptămâni, cu posibilitatea de prelungire cu câteva săptămâni suplimentare în cazuri speciale. Acesta constă într-o analiză a potențialului personal și profesional al fiecărui lucrător și definirea unui parcurs de reinserție profesională, care constituie baza activităților ulterioare ale participantului. Pe durata acestei măsuri, lucrătorii pot, de asemenea, să urmeze scurte stagii într-o întreprindere (încercări de maximum cinci zile). Cei care au potențialul de a crea propriile lor întreprinderi sunt îndreptați către Programul antreprenorial al AMS care este finanțat în afara FEG. – Formare individuală: Aceasta este planificată pentru 225 de lucrători și poate include orice formare care a fost aprobată de serviciul public pentru ocuparea forței de muncă în catalogul său de măsuri și care este necesară sau utilă pentru îmbunătățirea șanselor de reinserție profesională ale persoanelor. Alte cursuri pot fi aprobate de AMS în mod individual în cazul în care acestea sunt în conformitate cu parcursul de reinserție profesională stabilit pentru lucrător. Provincia Niederösterreich urmărește perfecționarea sau reorientarea profesională a cât mai multor lucrători posibil înainte ca aceștia să înceapă căutarea unor noi locuri de muncă în vederea pregătirii pentru viitoarele provocări în materie de ocupare a forței de muncă din regiune (de exemplu, răspunsul la îmbătrânirea populației, economie mai ecologică și bazată pe cunoaștere, etc.). În funcție de nivelul lor de educație și de competențe, lucrătorii au la dispoziție o varietate de posibilități. De exemplu, persoanele cu un nivel mai scăzut de calificare pot efectua stagii de scurtă durată (aproximativ 50% din perioada necesară în mod normal) și pot urma, în paralel, cursuri în săli de clasă. Persoanele cu un nivel superior de învățământ și/sau tehnic superior se pot înscrie în școli tehnice și profesionale superioare (berufsbildende höhere Schulen) în cadrul sistemului de educație și de formare profesională pentru adulți din Austria (zweiter bildungsweg für Erwachsene). Recalificarea profesională va viza domenii diverse cum ar fi locurile de muncă ecologice, sănătate și îngrijire, tehnologiile informației, știință, turism și alte servicii. O parte a studiilor și formării profesionale nu va avea nevoie să fie cofinanțată de FEG, deoarece este finanțată în cadrul sistemului de învățământ austriac (primind finanțare de tip mixt din surse naționale, regionale și locale)[18]. În cazurile în care un program de formare convenit durează mai mult decât perioada de punere în aplicare a FEG, finanțarea extinsă va fi asigurată de Austria. – Consultare și sprijin pe perioada formării: În perioada în care un lucrător este în formare și face obiectul măsurilor de calificare, lucrătorii sunt monitorizați de consultanții în domeniul dezvoltării carierei de la waff arbeitsintegrations GmbH și FAB care oferă sprijin în caz de nevoie. Această cooperare consultant-lucrător asigură finalizarea cu succes a parcursului de reinserție profesională convenit. Această măsură a fost prevăzută în buget pentru 225 de lucrători. – Stagii în întreprinderi în timpul formării: Un aspect important al pachetului de sprijin este combinația între studiile teoretice și practice. Se au în vedere trei tipuri diferite de stagii, cu durate variabile și cu drepturi și obligații clar definite care trebuie să fie aprobate de AMS. Această măsură a fost prevăzută în buget pentru 85 de lucrători. – Asistență la căutarea activă a unui loc de muncă: Aceasta acordă lucrătorilor o asistență personalizată pentru a-i sprijini în căutarea unor noi locuri de muncă, incluzând tehnici referitoare la modul în care trebuie să se pregătească pentru interviuri de angajare/teste de selecție, etc. În funcție de profilul și situația fiecărui lucrător, căutarea activă a unui loc de muncă poate începe imediat după orientarea profesională sau la încheierea parcursului individual de formare. Serviciile publice pentru ocuparea forței de muncă sunt informate atunci când lucrătorul intră în etapa de căutare a unui loc de muncă. Persoanele care caută un loc de muncă pot testa un viitor nou loc de muncă timp de o săptămână. Durata normală a acestui modul este limitată la 14 săptămâni, putând fi prelungită cu 8 săptămâni suplimentare pentru participanții în vârstă de peste 50 de ani sau cu 14 săptămâni suplimentare pentru persoanele cu capacitate redusă de muncă. Această măsură a fost prevăzută în buget pentru 40 de lucrători. – Plasarea internă: În cazuri excepționale și bine definite, o calificare teoretică – în combinație cu formarea practică la locul de muncă - pot fi întreprinse direct cu un angajator. Drepturile și obligațiile întreprinderii și ale lucrătorilor sunt stabilite într-un acord scris care trebuie să fie aprobat de către serviciul public de ocupare a forței de muncă (AMS). Această măsură prevede că lucrătorului i se oferă un loc de muncă în întreprindere pe baza unui contract, fie direct după finalizarea măsurilor de calificare sau la o dată convenită. Măsura a fost prevăzută în buget pentru 60 de lucrători. – Sprijin intensiv pentru lucrătorii în vârstă de peste 50 de ani: Un set cuprinzător de măsuri sunt disponibile pentru a satisface nevoile și situațiile specifice ale lucrătorilor mai în vârstă în vederea facilitării reintegrării lor în muncă și recunoscând dreptul acestora la ocuparea unui loc de muncă până la vârsta de pensionare. Această măsură a fost prevăzută în buget pentru 6 lucrători. – Alocație de formare (ausbildungsbedingte Zuschussleistung/Stipendien)[19]: Această alocație este acordată tuturor celor 210 foști lucrători ai societății Austria Tabak GmbH numai pe durata participării acestora la măsurile de formare în cadrul fundației pentru plasarea forței de muncă. Rata este de 200 EUR pe persoană și pe lună. Ea permite lucrătorului să acopere cheltuielile de transport și costul materialelor pedagogice. Această alocație, combinată cu alocația de subzistență, nu poate depăși baza de calcul a ajutorului de șomaj pentru un lucrător. Ajutorul de șomaj nu se plătește pe durata acordării alocațiilor pentru formare. – Alocație de subzistență pe durata participării la măsurile de formare și de căutare activă a unui loc de muncă (Schulungsarbeitslosengeld)[20] : Această alocație a fost înscrisă în buget pentru toți cei 210 foști lucrători ai societății Austria Tabak GmbH numai pe durata participării acestora la măsurile de formare și reintegrare activă din cadrul fundației pentru plasarea forței de muncă. Ea permite implicarea totală și serioasă a fiecărui lucrător disponibilizat în aplicarea măsurilor. Rata aproximativă este de 1 000 EUR pe persoană / lună și a fost calculată în buget pentru 13 luni (cifră medie, întrucât sumele efective depind de salariul fiecărui lucrător înainte de disponibilizare și de perioada în cursul căreia fiecare lucrător participă la măsurile active). Această alocație, combinată cu alocația de formare, nu poate depăși baza de calcul a ajutorului de șomaj pentru un lucrător. Ajutorul de șomaj nu se plătește pe durata acordării alocațiilor de subzistență. – Alocație de subzistență pe durata formării și a căutării active a unui loc de muncă și primă de calificare (Beihilfe zur Deckung des Lebensunterhaltes (DLU) und Qualifizierungsbonus)[21]: Această alocație/primă a fost înscrisă în buget pentru 60 de foști lucrători ai furnizorilor/producătorilor din aval numai pe durata participării acestora la măsurile de formare și reintegrare activă din cadrul proiectului FEG (cu sprijin din partea FAB). Ea permite implicarea totală și serioasă în aplicarea măsurilor a fiecărui lucrător disponibilizat. Lucrătorii care participă la acțiuni de formare profesională cu durată mai lungă (mai mult de trei luni, cu un minim de 25 de ore pe săptămână) vor beneficia de o primă de calificare suplimentară (mai puțin de 10 EUR pe zi). Rata aproximativă pentru alocația de subzistență este de 1 000 EUR pe persoană / lună și a fost calculată în buget pentru ceva mai puțin de 13 luni (cifră medie, întrucât sumele efective depind de salariul fiecărui lucrător înainte de disponibilizare și de perioada în cursul căreia fiecare lucrător participă la măsurile active). Această alocație nu poate depăși baza de calcul a ajutorului de șomaj pentru un lucrător. Plata ajutoarelor de șomaj este întreruptă pe durata acordării alocațiilor de subzistență. – Monitorizarea lucrătorilor la noul loc de muncă: Această activitate, disponibilă la cerere individuală, poate dura până la 26 de săptămâni după ce lucrătorul a preluat un nou loc de muncă și după ce a părăsit fundația pentru plasarea forței de muncă. Această măsură contribuie la o dezvoltare durabilă a noilor relații angajat-angajator și contribuie la prevenirea pierderilor de locuri de muncă. Ea a fost prevăzută în buget pentru 37 de lucrători. 24. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de pregătire, informare și publicitate, precum și activitățile de control și gestionarea fundației pentru plasarea forței de muncă. Costurile de gestionare suportate de fundația pentru plasarea forței de muncă sunt calculate pe baza unei rate fixe (75 000 EUR pentru perioada de punere în aplicare a FEG). Toți partenerii implicați în măsuri se angajează să comunice cu privire la asistența FEG. 25. Serviciile personalizate prezentate de autoritățile austriece sunt măsuri vizând piața forței de muncă în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile austriece estimează costurile totale la 6 064 615 EUR, din care cheltuielile pentru serviciile personalizate la 5 864 615 EUR și cheltuielile pentru punerea în aplicare a FEG la 200 000 EUR (3,3 % din suma totală). Contribuția totală solicitată din FEG este de 3 941 999 EUR (65 % din costurile totale). Acțiuni || Numărul estimat al lucrătorilor vizați || Costul estimat per lucrător vizat (în EUR) || Costuri totale (FEG și cofinanțare națională) (în EUR) Servicii personalizate [articolul 3 primul paragraf din Regulamentul (CE) nr. 1927/2006] Informații privind fundația pentru plasarea forței de muncă și admiterea || 210 || 100 || 21 000 Orientare profesională (Berufsorientierung) || 270 || 1 090 || 294 300 Formare individuală (Individuelle Qualifizierung) || 225 || 4 560 || 1 026 000 Consultare și sprijin pe perioada formării (Bildungsbegleitung) || 225 || 767 || 172 575 Stagii în întreprinderi în timpul formării (Praktika während der Qualifizierung) || 85 || 200 || 17 000 Asistență la căutarea activă a unui loc de muncă (Aktive Arbeitssuche) || 40 || 300 || 12 000 Plasarea internă (formarea practică cu un nou angajator, combinată cu formarea într-o sală de curs) || 60 || 650 || 39 000 Sprijin intensiv pentru lucrătorii în vârstă de peste 50 de ani || 6 || 200 || 1 200 Alocație de formare (ausbildungsbedingte Zuschussleistung/Stipendien) || 210 || 3 600 || 756 000 Alocație de subzistență pe durata formării și căutării active a unui loc de muncă (Schulungsarbeitslosengeld) || 210 || 13 000 || 2 730 000 Alocație de subzistență pe durata formării și căutării active a unui loc de muncă și primă de calificare (Beihilfe zur Deckung des Lebensunterhaltes (DLU) und Qualifizierungsbonus) || 60 || 13 000 || 780 000 Monitorizarea lucrătorilor la noul loc de muncă (Nachbetreuung) || 37 || 420 || 15 540 Subtotal servicii personalizate || || 5 864 615 Cheltuieli pentru punerea în aplicare a FEG [articolul 3 al treilea alineat din Regulamentul (CE) nr. 1927/2006] Activități de pregătire || || 25 000 Gestionarea fundației pentru plasarea forței de muncă || || 75 000 Informare și publicitate || || 35 000 Activități de control || || 65 000 Subtotal cheltuieli legate de punerea în aplicare a FEG || || 200 000 Total costuri estimate || || 6 064 615 Contribuție din FEG (65 % din costurile totale) || || 3 941 999 26. Potrivit Austriei, măsurile descrise mai sus sunt complementare acțiunilor finanțate din fondurile structurale. Actualul Program operațional austriac ESF din cadrul Obiectivului 2 vizează șomerii pe termen lung (și în mai mică măsură lucrătorii mai în vârstă și femeile care doresc să se întoarcă la locul de muncă după întreruperi mai lungi de carieră), în timp ce obiectivul FEG este acela de a oferi asistență lucrătorilor imediat după disponibilizarea lor. Întrucât Austria a pus în practică certificarea procedurilor privind costurile pentru a exclude orice risc de dublă finanțare, nu există o suprapunere a celor două fonduri. Data/datele la care serviciile personalizate pentru lucrătorii afectați au început sau sunt prevăzute să înceapă 27. Austria a inițiat serviciile personalizate pentru lucrătorii afectați, incluse în pachetul coordonat propus pentru cofinanțarea FEG, la 15 noiembrie 2011. Prin urmare, această dată reprezintă începutul perioadei de eligibilitate pentru orice fel de asistență care ar putea fi acordată din FEG. Procedurile de consultare a partenerilor sociali 28. La data de 11 august 2011, reprezentanți ai personalului societății Austria Tabak GmbH, Wirtschaftskammer Österreich (reprezentând angajatorul), Arbeiterkammer Niederösterreich (reprezentând lucrătorii) și sindicatele Produktionsgewerkschaft PRO-GE și GPA-djp au căzut de acord asupra unui plan social pentru lucrătorii disponibilizații care a inclus planuri pentru stabilirea unei fundații care să ofere lucrătorilor un sprijin specific pentru găsirea unor noi locuri de muncă. Acordul partenerilor sociali a fost o condiție necesară pentru recunoașterea fundației pentru plasarea forței de muncă din cadrul societății Austria Tabak de către serviciile de ocupare a forței de muncă din Austria (AMS). 29. În Austria, cooperarea în domeniul parteneriatului social este o activitate voluntară, cu caracter predominant informal și nu este reglementată prin lege[22]. Întreprinderile trebuie să respecte reglementările în vigoare ale serviciului de ocupare a forței de muncă (AMS) numai atunci când decid să participe la măsuri specifice privind politica de ocupare a forței de muncă. 30. Autoritățile austriece au confirmat că cerințele prevăzute în legislația națională și în legislația UE privind concedierile colective au fost respectate. Informare cu privire la acțiunile obligatorii în temeiul legislației naționale sau al contractelor colective de muncă 31. În ceea ce privește criteriile stabilite la articolul 6 din Regulamentul (CE) nr. 1927/2006, în cererea lor, autoritățile austriece: · au confirmat că măsurile care constituie responsabilitatea societăților în temeiul legislației naționale sau al contractelor colective de muncă nu vor fi înlocuite de contribuția financiară din partea FEG; · au demonstrat că acțiunile respective oferă sprijin lucrătorilor individuali și nu urmează a fi folosite pentru restructurarea societăților sau a sectoarelor de activitate; · au confirmat faptul că acțiunile eligibile menționate anterior nu beneficiază de asistență prin intermediul altor instrumente financiare ale UE. Sisteme de gestionare și control 32. Austria a notificat Comisiei faptul societatea că Japan Tobacco International (JTI) și serviciile publice de ocupare a forței de muncă (AMS) din Niederösterreich vor asigura cofinanțarea națională de 35% și asigură prefinanțarea acțiunilor. Prima va asigura 28 % din cofinanțarea națională, iar cea din urmă 72 % (cifre aproximative). 33. Conform autorităților austriece, contribuția financiară va fi gestionată de același organism care gestionează FSE: unitatea VI/INT/9 din cadrul Ministerului Federal al Muncii, Afacerilor Sociale și Protecției Consumatorilor (BMASK Bundesministerium für Arbeit, Soziales und Konsumentenschutz), care va avea rol de autoritate de gestionare și de serviciu de plată. Autoritatea de control financiar pentru FEG este diferită de cea pentru FSE: această funcție va fi preluată pentru FEG de unitatea VI/S/5a din cadrul BMASK. 34. Pachetul coordonat de măsuri personalizate este aplicat de Unternehmensstiftung Austria Tabak gestionat de waff Arbeitsintegrations GmbH, Viena în cooperare cu FAB, Viena și este monitorizat de Serviciul public de ocupare a forței de muncă (AMS). Mai mult decât atât, BMASK este sprijinit de un serviciu de asistență tehnică, ce va asigura, de asemenea, controlul de la primul nivel. Toate acordurile și obligațiile principale sunt stabilite prin acorduri scrise. Finanțare 35. Având în vedere cererea Austriei, propunerea de contribuție din FEG pentru pachetul coordonat de servicii personalizate (inclusiv cheltuielile de punere în aplicare a FEG) este de 3 941 999 EUR, reprezentând 65% din costul total. Alocarea propusă de Comisie în cadrul acestui fond se bazează pe informațiile puse la dispoziție de Austria. 36. Având în vedere cuantumul maxim al contribuției financiare care poate fi acordată din FEG în temeiul articolului 10 alineatul (1) din Regulamentul (CE) nr. 1927/2006, precum și marja disponibilă pentru realocarea creditelor, Comisia propune mobilizarea din FEG a sumei totale menționate mai sus, care să fie înscrisă în rubrica 1a din cadrul financiar. 37. Cuantumul propus al contribuției financiare va lăsa disponibil mai mult de 25 % din suma maximă anuală atribuită din FEG pentru alocări în cursul ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006. 38. Prin prezentarea acestei propuneri de mobilizare a FEG, Comisia inițiază procedura simplificată de trialog, conform dispozițiilor de la punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două părți componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă parte componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord, se va organiza o reuniune oficială trilaterală. 39. Comisia prezintă separat o cerere de transfer în vederea înscrierii în bugetul pentru anul 2013 a unor credite de angajament specifice, în conformitate cu punctul 28 din Acordul interinstituțional din 17 mai 2006. Sursa creditelor de plată 40. Plățile din linia bugetară a FEG se vor utiliza pentru a finanța suma de 3 941 999 EUR necesară pentru prezenta cerere. Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2011/010 AT/Austria Tabak din Austria) PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[23], în special punctul 28, având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[24], în special articolul 12 alineatul (3), având în vedere propunerea Comisiei Europene[25], întrucât: (1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața forței de muncă. (2) Domeniul de aplicare al FEG a fost extins pentru cererile depuse în perioada 1 mai 2009 – 30 decembrie 2011 pentru a include sprijinul pentru lucrătorii disponibilizați ca urmare directă a crizei financiare și economice mondiale. (3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR. (4) La 20 decembrie 2011, Austria a prezentat o cerere de mobilizare a FEG cu privire la concedierile de la întreprinderea Austria Tabak GmbH și de la 14 dintre furnizorii și producătorii din aval ai acesteia, pe care a completat-o cu informații suplimentare până la 9 octombrie 2012. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 3 941 999 EUR. (5) Prin urmare, FEG ar trebui mobilizat pentru a oferi o contribuție financiară ca răspuns la cererea depusă de Austria. ADOPTĂ PREZENTA DECIZIE: Articolul 1 În cadrul bugetului general al Uniunii Europene pentru exercițiul financiar 2013, se mobilizează Fondul european de ajustare la globalizare (FEG) pentru alocarea sumei de 3 941 999 EUR, sub formă de credite de angajament și credite de plată. Articolul 2 Prezenta decizie se publică în Jurnalul Oficial al Uniunii Europene. Adoptată la Bruxelles, Pentru Parlamentul European, Pentru Consiliu Preşedintele Preşedintele [1] JO C 139, 14.6.2006, p. 1. [2] JO L 406, 30.12.2006, p. 1. [3] Conform articolului 3 al treilea paragraf din Regulamentul (CE) nr. 1927/2006. [4] Societatea JTI, cu sediul la Geneva, aparține grupului Japan Tobacco Inc, Japonia și este una din cele mai mari companii mondiale din sectorul tutunului (în 2007: 10,8 % din piața mondială), după compania de stat China National Tobacco Corporation (în 2007: 32 %), societatea Philip Morris International (în 2007: 18,7 %) și societatea British American Tobacco (în 2007: 17,1 %). În prezent, JTI își desfășoară activitatea în 120 de țări, având 25 000 de angajați. [5] Diviziunea 12 din NACE revizuirea 2 include atât produsele din tutun care se fumează cât și cele care nu se fumează. Prima categorie include țigările gata fabricate, precum și trabucurile, pipele și țigările rulate manual. Produsele din tutun care nu se fumează includ produse precum tutunul pentru prizat sau tutunul pentru mestecat. [6] http://www.who.int/tobacco/en/atlas5.pdf [7] http://www.tobaccoatlas.org actualizat în 2012 (ediția a patra). [8] China, cu 320-350 de milioane de fumători reprezintă o piață imensă, potrivit OMS, Philip Morris, precum și altor surse. Peste 38% din producția mondială de țigări în 2009 au fost consumate în China, Federația Rusă fiind următoarea țară cu cel mai mare consum. Rata de fumători pe cap de locuitor este considerată a fi cea mai ridicată în Rusia (aproximativ 39% din populația de 143 de milioane a Rusiei), în comparație cu 28% din populația de 1,3 miliarde a Chinei și 27% din populația de 314 milioane a SUA. [9] http://www.jt.com/about/division/tobacco_global/index.html [10] Mărcile de țigări austriece sunt, de exemplu, Meine Sorte sau Memphis. Mărcile emblematice mondiale sunt, de exemplu, Camel și Benson & Hedges. [11] În anii premergători anului 1995, Austria Tabak era o societate de stat care deținea monopol în Austria pentru producerea, finisarea și difuzarea țigărilor și a altor produse din sectorul tutunului, cum ar fi filtrele. În 2001, acestea au fost achiziționate de către grupul British Gallaher, iar JTI a preluat Gallaher, inclusiv Austria Tabak, în 2007. [12] Acest district face parte din regiunea NUTS III „Wiener Umland – Südteil”; în sud, este vecin cu unica regiune austriacă care face obiectul unei eliminări treptate a ajutorului acordat prin fondurile structurale, provincia Burgenland, inclusă în NUTS II, (a se vedea harta). [13] http://www.oegb.at/servlet/ContentServer?pagename=S06/Page/Index&n=S06_4 [14] Statistik Austria: Statistisches Jahrbuch 2012 [15] EGF/2010/007 AT/Steiermark-Niederösterreich, OJ L 263, 7.10.2011. [16] EGF/2011/001 AT/Niederösterreich-Oberösterreich, OJ L 317, 30.11.2011. [17] Fundațiile pentru plasarea forței de muncă din Austria reprezintă un instrument politic activ de îmbunătățire a poziției pe piața muncii a solicitanților de locuri de muncă. Acestea sunt înființate în temeiul Arbeitslosenversicherungsgesetz (alineatul 18) și al directivelor de punere în aplicare publicate de Serviciul de ocupare a forței de muncă (AMS). Cea mai recentă directivă AMS: http://www.ams.at/_docs/001_ast_RILI.pdf [18] www.abc.berufsbildendeschulen.at / http://www.kursfoerderung.at/index.php?id=3 http://erwachsenenbildung.at/themen/lebenslanges_lernen [19] Conform paragrafului 18 din Arbeitslosenversicherungsgesetz (ALVG). [20] Conform paragrafului 18 din Arbeitslosenversicherungsgesetz (ALVG). [21] Beihilfe zur Deckung des Lebensunterhaltes (DLU), bazat pe paragraful 35 din Arbeitslosenversicherungsgesetz (ALVG) și pe Directiva Federală AMF/3-2012 http://www.ams.at/_docs/001_bemo_RILI.pdf [22] Site-ul internet al ÖGB http://www.sozialpartner.at/sozialpartner/Sozialpartnerschaft_mission_en.pdf [23] JO C 139, 14.6.2006, p. 1. [24] JO L 406, 30.12.2006, p. 1. [25] JO C […], […], p. […].